**МОТИВИ**

**към Закон за изменение и допълнение на Закона за насърчаване на инвестициите**

С предложенията за промени в Закона за насърчаване на инвестициите (ЗНИ) са отразени промени в Общия регламент за групово освобождаване, като някои текстове са прецизирани с цел постигане на съответствие с разпоредбите на регламента – основно са прецизирани текстове, които съдържат позовавания на отделни разпоредби от чл. 14 от Регламент (ЕС) № 651/2014 с оглед последното му изменение от 23.06.2023г.

С промените в ЗНИ се предлага също разграничаване на финансови мерки, с оглед приложимостта на изискванията на Регламент (ЕС) № 651/2014 и на Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз (2016/C 262/01).

Целите, към които са насочени предлаганите изменения, предвиждат проектите, заявили финансови мерки да се прилагат съответно приложимите изисквания на Европейското законодателство – посочените Известие на Комисията и ОРГО. В тази връзка се предлагат изменения в чл. 2а, ал. 1 и ал.2 и чл. 12, ал.1.

По конкретно промените предвиждат:

1. В чл. 2а се предлага разграничение на финансовите мерки с оглед приложимостта на изискванията на Регламент (ЕС) № 651/2014 и на Известие на Комисията относно понятието за държавна помощ, посочено в член 107, параграф 1 от Договора за функционирането на Европейския съюз (2016/C 262/01). Причините за необходимостта от подобно разграничение се състоят в същността на самите мерки. Така например придобиването на недвижим имот или на ограничено вещно право върху имот, както и финансовото подпомагане на изграждането на техническа инфраструктура попадат в приложеното поле на Известието на Комисията и са в т.нар. „режим непомощ“, което не предполага съответствие с изискванията на Регламент № 651/2014. Останалите мерки с финансово изражение - обучение, частично възстановяване на осигурителните вноски, направени за сметка на работодателя, безвъзмездна финансова помощ, закупуването на недвижими имоти на цени под пазарните следва да отговарят на схемата за регионална инвестиционна помощ и на схемата за обучение, които произтичат и следват правилата на Регламент № 651/2014. Предлаганите изменения предвиждат инвеститорите, заявили финансови мерки, да прилагат съответно приложимите изисквания на Европейското законодателство – посочените Известие на Комисията и ОРГО (Регламент № 651/2014).

В тази връзка се предлагат измененията в чл. 2а и чл. 12, ал.1.

1. В чл. 12, ал. 2, т. 6 и т. 7 са отразени промени произтичащи от последното изменение на Регламент (ЕС) № 651/2014 от 23.06.2023г. Така например изменението в т.6 произтича от промяната в чл. 14, параграф 14 от Регламента № 651/2014, а изменението в т.7 произтича от промяната в чл. 14, параграф 9 от посочения регламент.

Чл. 58, параграф 5 от Регламент № 651/2014 предвижда, че „ Ако настоящият регламент бъде изменен, всяка схема за помощ, освободена от задължението за уведомяване в съответствие с настоящия регламент, приложим към момента на влизане в сила на схемата, продължава да бъде освободена през шестмесечен период на приспособяване“. ЗНИ и Правилника за прилагане на Закона за насърчаване на инвестициите (ППЗНИ) представляват т. нар. „схема за помощ“, по смисъла на чл. 2, т. 15 от Регламент № 651/2014. „Схема за помощ“ означава всеки акт, на основата на който, и без да се изискват допълнителни мерки за прилагане, индивидуална помощ може да се предостави на предприятията, определени в този акт по общ и абстрактен начин, и всеки акт, на основата на който помощ, която не е свързана с конкретен проект, може да бъде предоставена на едно или няколко предприятия за неопределен период от време и/или в неопределен размер. В тази връзка, за да има действаща и валидна схема за помощ, следва националното ни законодателство по прилагането на Регламент № 651/2014 (относно регионалната инвестиционна помощ и помощта за обучение), именно - ЗНИ и ППЗНИ да бъде изменено и допълнено, винаги когато са налице изменения в Глави I, II и III, Раздел 1, Подраздел А и Раздел 5 от Регламент № 651/2014 (последните изменения са от 23.06.2023г). Само по този начин се създават предпоставки схемата да бъде съответстваща на актуалното европейско законодателство за групово освобождаване, което е Регламент № 651/2014.

3. В Преходните и заключителните разпоредби е заложен срок от три месеца от влизането в сила на този закон, в който правилникът за прилагане на закона да се приведе в съответствие с него и с Регламент (ЕС) № 651/2014.